Paroplynová elektráreň Malženice
**Paroplynová elektráreň Malženice** je paroplynová elektráreň pri obci Malženice v Trnavskom okrese. Elektráreň sa však nachádza v lokalite Židunky v katastrálnom území obce Trakovice. Jej inštalovaný výkon je 430 MW, ročne by mala vyrobiť 3 TWh elektrickej energie. Po 5 600 hodinách bola elektráreň k 1. októbru 2013 zakonzervovaná, prevádzkované sú len dieselgenerátory. Elektráreň má význam ako záloha jedného bloku jadrovej elektrárne. V roku 2018 elektráreň prešla do vlastníctva Západoslovenskej energetiky. Je najväčšou paroplynovou elektrárňou na Slovensku.

Výstavba
--------

Výstavba elektrárne sa začala v októbri 2008. Generálnym dodávateľom, firmou Siemens Energy, bola elektráreň odovzdaná 30. 12. 2010. Do komerčnej prevádzky bola spustená 1. januára 2011.. Do elektrárne bolo spoločnosťou E.ON Energie AG (partner Západoslovenskej energetiky) investovaných 400 mil. €, čo je jedna z najvyšších investícií do energetiky na Slovensku. Generálnym dodávateľom stavby bola spoločnosť Siemens. Podľa vtedajšieho ministra hospodárstva Ľubomíra Jahnátka to bola po desiatich rokoch prvá stavba elektrárne na Slovensku.

Technológia
-----------

Elektráreň spaľuje zemný plyn, čo vyrobí časť energie, splodiny z tohto procesu vytvárajú paru, ktorá je opäť použitá na výrobu elektriny. Plynová turbína typu SGT5-4000F má výkon 284 MW. Parná turbína SST5-5000 má výkon 152 MW. Obe turbíny sú spojené spoločným hriadeľom. Spolu s generátorom typu SGen-2000H chladeným vodíkom boli dodané Siemensom. Elektráreň má celkovú účinnosť až 58 %, ktorá patrí k najvyšším v Európe. Elektrárenský komín má výšku 84 m.

Prevádzka
---------

Plánovaná ročná spotreba plynu je 0,5 mld. m³. Ministerstvo hospodárstva uvádza ročnú spotrebu zemného plynu na Slovensku za rok 2009 5,9 mld. m³. Elektráreň je napojená 400 kV vedením priamo do prenosovej sústavy. S inštalovaným výkonom 430 MW a predpokladanou ročnou výrobou 3 TWh zásobí Elektráreň Malženice ekvivalent 600 až 900 tisíc domácností. V roku 2010 sa na Slovensku vyrobilo 27,720 TWh elektriny.

V špičkovej prevádzke bola elektráreň nasadzovaná v plnom maximálnom výkone 417 MW, počas silnej prevádzky v rozsahu od minimálneho výkonu 230 MW až po plný výkon.

Odstavenie a zakonzervovanie
----------------------------

Podľa správ z júla 2013 nemecký koncern E.ON plánuje uzávierku elektrárne v októbri 2013. Dôvodom je jej nízka využiteľnosť. Od začiatku prevádzky v roku 2011 bola v prevádzke len 5 600 hodín, pričom plánovaná doba bola 4000 až 5000 hodín ročne. Za znížením rentability je podľa riaditeľa elektrárne Vladimíra Pestúna „silne dotovaný rast obnoviteľných zdrojov energie a zrútenie systému obchodovania s emisnými kvótami v EÚ".

Od 1. októbra 2013 je elektráreň v zakonzervovanom stave. Stále tam však ku koncu roku 2014 pracovalo 13 zamestnancov. Výroba paroplynovým cyklom nebola na jeseň 2015 plánovaná. V prevádzke sú len dieselové generátory, ktoré prevádzkujú podporné služby terciárnej regulácie TRV10min+ pre Slovenskú elektrizačnú prenosovú sústavu. V roku 2014 sa tak vyrobilo 111 MWh elektrickej energie, 97 MWh bolo určených pre SEPS, zvyšok pre internú spotrebu. V prípade potreby je možné paroplynovú časť spustiť za 2 až 3 mesiace.

Opätovné spustenie
------------------

V auguste 2018 elektráreň odkúpila spoločnosť ZSE. V máji a júni 2018 prebehla testovacia prevádzka elektrárne. Hovorkyňa ZSE Michaela Dobošová k nákupu elekrárne okrem iného uviedla: *„Rozhodnutie o akvizícii vychádza zo strategického významu paroplynovej elektrárne pre celú elektrizačnú sústavu SR. Naša spoločnosť pozorne sleduje vývoj cien komodít na trhoch, momentálne je predčasné vyjadrovať sa ku spôsobu prevádzky elektrárne v budúcnosti. Na stole je niekoľko možností, o ktorých rokujeme s viacerými energetickými hráčmi, keďže Malženice predstavujú vhodný výrobný zdroj na poskytovanie podporných služieb, prípadne bilancovanie portfólia."*

Podľa správ z augusta 2022 je elektráreň zapájaná len pre pokrytie výkyvov v prenosovej sústave.

Referencie
----------

1. 1 2 3 4 5 6 7 8   *E.ON spustil komerčnú prevádzku paroplynovej elektrárne v Malženiciach* [online]. Západoslovenská energetika, 11.1.2011, [cit. 2011-03-29]. Dostupné online. [nefunkčný odkaz]
2. ↑  HERCEGOVÁ, Helena. Vstup do obce mení svoju tvár. *Trakovické novinky* (Trakovice: Obec Trakovice), 06 2009, roč. 1, čís. 1, s. 3. Dostupné online [cit. 2018-03-13]. ISSN 1339-844X. [nefunkčný odkaz]
3. 1 2 3   *Elektráreň Malženice prežíva vďaka nafte* [online]. N Press, 20.10.2015, [cit. 2015-12-10]. Dostupné online.
4. 1 2 3 4 5   *ZSE kúpila firmu prevádzkujúcu paroplynovú elektráreň Malženice* [online]. openiazoch.zoznam.sk, 2018-08-21, [cit. 2018-08-28]. Dostupné online.
5. 1 2  SITA. Západoslovenská energetika kúpila paroplyn Malženice. *pravda.sk* (Bratislava: Perex), 2018-08-20. Dostupné online [cit. 2018-08-28]. ISSN 1336-197X.
6. 1 2  LAUKOVÁ, Lucia. ZSE oživili „zakliate" Malženice: investícia za 400 miliónov je opäť v prevádzke. *hnonline.sk* (Bratislava: MAFRA Slovakia), 2018-08-20. Dostupné online [cit. 2018-08-28]. ISSN 1336-1996.
7. 1 2  FUNTÍKOVÁ, Denisa; GREČKO, Tomáš; KOVÁČ, Ján. Najväčšia investícia v dejinách Slovenska získala definitívne povolenie. Do 3. bloku Mochoviec môžu zaviezť palivo. *dennikn.sk* (Bratislava: N Press), 2022-08-25. Dostupné online [cit. 2022-08-28]. ISSN 1339-844X.
8. 1 2 3   *Paroplyn v Malženiciach je už v prevádzke* [online]. Bratislava: www.energia.sk, TASR, 11.1.2011, rev. 2011-01-11, [cit. 2011-03-29]. Dostupné online. Archivované 2011-01-17 z originálu.
9. 1 2 3 4   *Siemens odovzdal paroplynovú elektráreň v Malženiciach* [online]. Bratislava: Siemens Slovensko, 11.1.2011, [cit. 2011-03-29]. Dostupné online. [nefunkčný odkaz]
10. 1 2   *Správa o prevádzke Elektrizačnej sústavy Slovenskej republiky 2010* [online]. Bratislava: Slovenská elektrizačná prenosová sústava, 22.02.2011, [cit. 2011-03-29]. Dostupné online. Archivované 2016-03-04 z originálu.
11. 1 2   *Výstavba paroplynu v Malženiciach pokračuje podľa plánu* [online]. Bratislava: Západoslovenská energetika, 3.2009, [cit. 2011-03-29]. Dostupné online. [nefunkčný odkaz]
12. ↑   *Správa o výsledku monitorovania bezpečnosti dodávok plynu* [online]. Bratislava: Ministerstvo hospodárstva, 7.2010, [cit. 2011-03-29]. Dostupné online. [nefunkčný odkaz]
13. ↑   *Elektrizačná sústava Slovenskej republiky* [online]. Bratislava: Slovenská elektrizačná prenosová sústava, [cit. 2011-03-29]. Dostupné online. Archivované 2016-03-04 z originálu.
14. 1 2 3   *E.ON plánuje na jeseň odstaviť paroplynovú elektráreň v Malženiciach* [online]. Tlačová agentúra Slovenskej republiky, 21.07.2013, [cit. 2013-07-21]. Dostupné online.

| * z
* d
* u
Elektrárne na Slovensku |
| --- |
| Jadrové | 
* Bohunice
* Mochovce

 |
| Tepelné | 
* Vojany
* Nováky

 |
| Vodné | 
* Čierny Váh
* Gabčíkovo
* Liptovská Mara
* Mikšová
* Žilina
* Nosice
* Ružín
* Považská Bystrica
* Kráľová
* Madunice
* Lipovec
* Sučany
* Hričov
* Nové Mesto nad Váhom
* Horná Streda
* Kostolná
* Krpeľany
* Čunovo
* Dobšiná
* Orava

 |
| Ostatné typy | 

|  |  |
| --- | --- |
| Fotovoltické | 
* Mochovce
* Vojany

 |
| Paroplynové | 
* Malženice

 |
| Geotermálne (plánované) | 
* Lovča
* Ľubotice

 |
| Veterné | 
* Cerová
* Ostrý Vrch
* Skalité

 |

 |
| Kategórie | 
* *Bývalé elektrárne na Slovensku*
* *Elektrárne na Slovensku podľa kraja*

 |
| Zoznam |

Súradnice: 48°27′30″S 17°41′23″V﻿ / ﻿48,45844°S 17,689748°V﻿ / 48.45844; 17.689748